Versigtig vir hervoorskotte op 'n verband! - Jou Geld | Solidariteit WêreldJou Geld | Solidariteit Wêreld
Tuis › 2016-beleggings › Versigtig vir hervoorskotte op 'n verband!
Versigtig vir hervoorskotte op 'n verband!
'n Gedeeltelik-betaalde huisverband was in die verlede vir baie huiseienaars 'n vinnige bron van finansiering. Omdat die meeste huisverbande as sogenaamde toegangsverbande ("access bonds") geregistreer was, kon mens sonder veel moeite toegang verkry tot die kapitale gedeelte van die verband wat reeds gedelg was. Strenger kredietwetgewing die afgelope paar jaar verplig banke nou om eers 'n kliënt se kredietwaardigheid en terugbetaalvermoë te hersien voordat so 'n persoon 'n hervoorskot ontvang.
In hierdie artikel doen ons kortliks 'n beoordeling van die opsies wat vir huiseienaars met bestaande verbande beskikbaar is.
'n Toegangsverband bied die verbandgewer (die huiseienaar) geredelike toegang tot enige addisionele fondse wat bo en behalwe die normale terugbetalings in die verband inbetaal is. Hierdie is eintlik net 'n baie effektiewe spaarplan wat die verbandgewer in staat stel om 'n hoër rentekoers op sy spaargeld te verdien as wat die geval sou gewees het indien die geld in 'n spaarplan belê is. Omdat die leningstydperk konstant bly, verminder die paaiement wanneer daar addisionele fondse in die verband betaal word. Die verbandgewer moet dus seker maak wat die nuwe verhoogde paaiement sal wees indien hierdie vooruitbetaalde fondse weer uit die verband onttrek word. Solank die rentekoers konstant bly, behoort dit egter nie hoër as die oorspronklike paaiement te wees nie. Hierdie is 'n veilige bron van finansiering omdat die fondse wat onttrek word, alles fondse is wat voorheen as addisionele bybetaling gedoen is.
'n Hervoorskot is waar 'n bank die verbandgewer toelaat om kapitaal wat reeds gedelg is, weer te leen. Die bestaande verband word hiervoor gebruik. 'n Paar voorwaardes is gewoonlik daaraan verbonde: die verbandgewer moet steeds kredietwaardig wees, die eiendom se waarde moes gestyg of konstant gebly het, die terugbetalingstydperk bly konstant, en die bedrag geleen word beperk tot die verskil tussen die oorspronklike verband en die uitstaande verband. Indien die oorspronklike verband dus byvoorbeeld R800 000 was en die uitstaande bedrag is R600 000, sal die verbandgewer hoogstens R200 000 kan onttrek. Omdat die terugbetalingstydperk nie verleng word nie, styg die maandelikse paaiement en kan dit die verbandgewer onder kontantvloeidruk plaas. Om hierdie rede is banke in die praktyk nie gewillig om hervoorskotte in die laaste vyf tot sewe jaar van die lening toe te staan nie.
'n Woord van waarskuwing
Vaste eiendom wat oor tyd toeneem in waarde en waarvan die verband geleidelik afbetaal word, is 'n effektiewe en seker manier om bates en rykdom te bou. Deur telkens geld teen hierdie bate te leen en dit dan te spandeer op iets wat ons eintlik nie kan bekostig nie, word ons beroof van die geleentheid om bates op te bou. Verstandige huiseienaars behoort gebruik te maak van die spaargeleentheid wat 'n toegangsverband bied, maar behoort hulle daarvan te weerhou om hulle leefstyl uit hul verband te finansier.